Fivavahana ao amin' ny Repoblikan' i Kôngô
Ny fivavahana ao amin' ny Repoblikan' i Kôngô dia ny fivavahan-drazana sy ny fivavahana kristiana ary ny fivavahana silamo. Ny Repoblikan’ i Kôngô dia firenena anjakan’ ny fampifangaroana fivavahana. Mihoatra ny antsasaky ny mponina manontolo no mitonon-tena ho Kristiana. Katôlika ny 35 % hatramin' ny 50 %n’ ny mponina, Prôtestanta ny 15 % hatramin' ny 20 % ary 15 % Kristiana hafa. Ny animisma sy ny fivavahan-drazana dia mbola be mpanaraka ao avaratra (50 %). Any amin’ ny faritry ny hivoka sy amin’ ny tanan-dehibe no ahitana ny fivavahana silamo (2 %).

Ny kristianisma 
Ny Kristiana no maro anisa. Araka ny filazàn' ny CIA World Factbook dia Katôlika ny 33,3 %n' ny Kôngôley, mpino ao amin' ny Fiangonana fifohazam-panahy ny 22,3 %, Prôtestanta ny 19,9 %. Araka ny Association of Religion Data Archives dia Katôlika ny 52,9 %, Prôtestanta ny 35,6 % (ka Pentekôtista ny 10,6 %, Prôtestanta ny 16,7 % ary 8,3 % ny Kristiana hafa).

Ny fitoriana ny Vaovao Mahafaly tao amin' ny Repoblikan' i Kôngô dia nanomboka tamin' ny taonjato faha-19 nefa tamin' ny taonjato faha-20 vao tena niroborobo, na dia efa nisy ny fitoriana tany amin' ny faritra a-morontsiraka nandritra ny fanjanahan-tany nataon' ny Pôrtogey tamin' ny taonjato faha-15. Ny fiangonana fifohazam-panahy dia nandroso fatratra nanomboka tamin' ny ampahefany farany amin' ny taonjato faha-20 sady nitombo ny fidirany an-tsehatra amin' ny fiainanana aara-piarahamonina sy ara-pôlitika ao amin' io firenena io.

Ny fivavahana silamo 
Ny ankabetsahan' ny Miozolmana miasa an-drenivoitra dia mpifindra monina avy any Afrika Andrefana sy avy any Libàna (na Libanona), izay ahitana olona avy any Afrika Avaratra koa. Ny mpifindra monina avy any Afrika Andrefana dia avy any Maly, any Benîno, any Tôgô, any Maoritania ary any Senegaly. Ny ankamaroan' ny Libaney dia Miozolmana sonita. Misy koa ireo izay manaraka ny fivavahana ahmadia izay sampan' ny fivavahana silamo ao amin' io firenena io. Araka ny filazàn' ny CIA World Factbook dia Miozolmana 1,6 %n' ny Kôngôley.

Ny kimbangisma 
Ao koa ireo Kristiana vitsy anisa manaka ny kimbangisma, izay fivavahana manambatra fombam-pivavahana sy finoana isan-karazany (sinkretisma) izay nipoitra avy ao amin' ny Repoblika Demôkratikan' i Kôngô mpifanila vodirindrina amin' ny Repoblikan' i Kôngô. Na dia mitazona singa avy amin' ny kristianisma aza ny kimbangisma dia manao an' i Simon Kimbangu ho mpaminany sady mampiditra finoana nentim-paharazana afrikana toy ny fivavahana amin' ny razana.

Ny fivavahan-drazana 
Araka ny Association of Religion Data Archives dia manaraka fivavahan-drazana (animisma sy samanisma) ny 4,7 %n' ny vahoaka kôngôley. Tsy foana ireo fivavahan-drazana. Isan' ny antsoina ny fanahin'ny razana ho mpanelanelana, ka izy ireo no angatahana mba hahazoana torohevitra sy fahasitrananaa ary fahavokaran' ny fambolena.

Jereo koa 
Momba ny Repoblikan' i Kôngô
 Kolontsaina ao amin' ny Repoblikan' i Kôngô
 Tantaran' ny Repoblikan' i Kôngô
 Jeôgrafian' ny Repoblikan' i Kôngô
Momba ny fivavahana aty Afrika
 Fivavahana eto Madagasikara

 Fivavahana ao Roanda
 Fivavahana ao Borondy
 Fivavahana ao Oganda
 Fivavahana ao amin' ny Repoblika Demôkratikan' i Kôngô
 Fivavahana ao Gabôna